Reusebedrag ingesamel vir petroljoggie na goeie daadNkosikho Mdele (Foto: Facebook) Die publiek het hul harte en beursies behoorlik oopgemaak vir die petroljoggie wat vroeër die week ŉ jong vrou by ŉ vulstasie gehelp het. Monet van Deventer (21) van Gordonsbaai in die Wes-Kaap was Donderdagoggend op pad na Tuine in Kaapstad toe sy by ŉ vulstasie buite Makassar gestop het om brandstof in te gooi toe sy besef het dat sy nie haar bankkaart of kontant by haar het nie. Nkosikho Mdele, die petroljoggie wat haar bedien het, het toe tot Van Deventer se verbasing vir haar brandstof ingegooi en daarvoor betaal. Van Deventer het ná die voorval ŉ veldtog op die skarefinansieringsblad Backabuddy begin om geld vir Mdele in te samel. Daar is Sondag teen 12:00 reeds meer as R300 000 vir Medele ingesamel. Volgens Van Deventer is dit fantasties om te sien hoe gewillig mense is om te help en ŉ bydrae te maak. “Dit wys my net weer eens as ons almal begin saamstaan kan ons saam ŉ groot verskil maak in mekaar se lewens. Een vriendelike gebaar kan iemand anders se lewe verander.” Van Deventer het gesê Mdele is bewus van die veldtog. “Hy het my vanoggend gevra of daar enige manier is hoe hy vir mense kan dankie sê – so ons gaan later in die week dalk ŉ video maak. Siestog, hy sê dit voel of hy droom.” Mdele het vir Van Deventer R100 se brandstof ingegooi. “Ek het aanvanklik gedink dis ŉ slenter en dat hy my bankbesonderhede gaan vra. Ek was so geskok toe hy my niks vra nie, nie my naam of selfoonnommer nie, niks nie! Eers toe ek wegry het ek besef dat hy eintlik maar net ŉ goeie daad vir my wou doen, niks anders nie. Dit is wonderlik!” het sy gesê. Monet van Deventer (Foto: Facebook) Mdele het aan Maroela Media gesê dat hy haar bloot gehelp het omdat hy kon sien sy hulp nodig gehad het. “Ek wou nie hê sy moet op die N2 gaan staan sonder brandstof nie. Dit is nie veilig nie, so ek wou haar help,” het hy gesê. “Ek was nie bang dat sy nie my geld gaan terugbring nie, ek het nie verwag dat sy gaan nie. Ek was meer bang dat iets met haar gaan gebeur as sy sonder genoeg brandstof verder gaan ry. Ek wou hê sy moes veilig uitkom waar sy moes wees.” Van Deventer het gesê sy het dieselfde dag nog die geld vir Mdele teruggevat. Sy het ook vir hom sjokolade gevat om dankie te sê. “Hy was so geskok om my weer te sien. Hy was baie dankbaar, maar dit het nie gelyk of hy verwag het dat ek gaan terugkom nie.” Van Deventer het daarna ŉ plasing op Facebook gemaak wat al duisende kere gedeel is en oorloop van positiewe kommentaar oor Mdele se goeie daad. Talle mense het ook al uitgereik na Van Deventer om vir Mdele in die hande te kry om donasies aan hom te maak of om vir hom geskenke te stuur waarna sy die Backabuddy-veldtog begin het. Volgens Van Deventer het die hele situasie haar nuwe hoop vir die land gegee. “Ek voel asof ek weer mense kan vertrou. Ek het hoop teruggekry wat vir ŉ baie lang tyd weg was, omdat ek so baie slegte goed sien en lees. Dit wys jou net daar is nog goeie mense daar buite wat mense help sonder om enigiets terug te verwag.”